paragraph_text: Stric mu je bio eunuh, te kako nije mogao imati djece, posvojio je mladog Eumena kako bi postao njegov nasljednik. Kada je Eumen stupio na prijestolje, Pergam je bio u vazalnom odnosu prema Seleukidskom Carstvu, iako je uživo određenu autonomiju. Međutim, nedugo nakon toga, Eumen je, najvjerojatnije na poticaj egipatskog kralja Ptolemeja II., podigao pobunu protiv Seleukida. Godine 261. pr.n.e. je u bitci kod glavnog lidijskog grada Sarda porazio seleukidskog vladara Antioha I. te je tako Pergam stekao nezavisnost.